Nuance Communications, Inc.

LICENČNÁ ZMLUVA KONCOVÉHO POUŽÍVATEĽA

Softvér a materiály poskytované s touto zmluvou sú licencované, nepredávajú sa a možno ich používať len v súlade s podmienkami tejto licenčnej zmluvy. Pozorne si prečítajte túto zmluvu. Prevzatím, inštaláciou, kopírovaním alebo iným používaním softvéru sa zaväzujete dodržiavať podmienky tejto zmluvy a stávate sa zmluvnou stranou. Ak nesúhlasíte so všetkými podmienkami tejto zmluvy, softvér nepreberajte, neinštalujte, nekopírujte, ani iným spôsobom nepoužívajte.

Táto licenčná zmluva koncového používateľa (zmluva) od spoločnosti Nuance Communications, Inc. (spoločnosť Nuance) sa dodáva spolu so softvérovým produktom spoločnosti Nuance v binárnom kóde a so súvisiacimi písomnými materiálmi (softvér). Výraz softvér ďalej zahŕňa všetky modifikované verzie alebo aktualizácie softvéru, na ktorý ste (držiteľ licencie) získali licenciu od spoločnosti Nuance, ale nezahŕňa zdrojový kód pre softvérový produkt spoločnosti Nuance. Modifikovanú verziu, aktualizáciu alebo inováciu softvéru môžete nainštalovať a používať, len ak vlastníte platnú licenciu na úplnú verziu softvéru, ktorý sa modifikuje, aktualizuje alebo inovuje. Ak prevezmete, nainštalujete, skopírujete alebo iným spôsobom použijete modifikovanú verziu, aktualizáciu alebo inováciu softvéru, platnosť tejto zmluvy končí pre predchádzajúcu verziu softvéru a vy máte licenciu len pre danú modifikovanú verziu, aktualizáciu alebo inováciu softvéru v súlade s podmienkami tejto zmluvy. Licencia na túto kópiu softvéru sa vystavuje vám, držiteľovi licencie, ako koncovému používateľovi, ktorý podlieha všetkým podmienkam tejto zmluvy. 

UDELENIE LICENCIE. V súlade s podmienkami tejto zmluvy spoločnosť Nuance udeľuje držiteľovi licencie neexkluzívnu a neprenosnú licenciu výlučne na nasledujúce účely: (a) inštalácia a používanie jednej kópie softvéru na jednom počítači na osobné alebo interné obchodné účely, (b) inštalácia a používanie jednej kópie softvéru na jednom prenosnom počítači alebo na jednom domácom počítači na osobné alebo interné obchodné účely za predpokladu, že táto kópia sa nepoužíva súbežne s kópiou v časti (a) vyššie, (c) vytvorenie jednej kópie softvéru výhradne na účely archivácie a (d) uloženie alebo inštalácia kópie softvéru na ukladacom zariadení ako sieťový server, ktorá sa používa len na inštaláciu alebo spustenie softvéru na ďalších počítačoch v internej sieti za predpokladu, že získate a vyhradíte samostatnú licenciu pre každý jeden počítač, na ktorom je softvér nainštalovaný, spustený alebo iným spôsobom používaný z ukladacieho zariadenia. Jedna licencia pre softvér neumožňuje zdieľanie softvéru, ani jeho používanie súbežne na viacerých počítačoch, či osobami inými ako držiteľ licencie, na prístup, inštaláciu, prevzatie, kopírovanie alebo iné používanie funkcií softvéru.

BALÍK VIACERÝCH LICENCIÍ. Ak si držiteľ licencie zakúpil balík viacerých licencií, držiteľ licencie môže vytvoriť ďalšie kópie softvéru, ktorých množstvo nesmie prekročiť počet zakúpených licencií. Držiteľ licencie môže jednotlivé kópie používať výhradne spôsobom uvedeným v tejto zmluve.

AKTIVÁCIA. Na základe vlastného uváženia môže spoločnosť Nuance pridať do softvéru funkcie zabraňujúce neoprávnenému používaniu softvéru. Súhlasíte s tým, že spoločnosť Nuance môže takto postupovať. Predovšetkým, používanie softvéru môže od držiteľa licencie vyžadovať aktiváciu softvéru prostredníctvom Internetu (tento proces môže byť podrobne opísaný počas inštalácie softvéru). Počas takejto aktivácie môže spoločnosť Nuance z počítača zhromažďovať určité technické informácie, ktoré nemajú osobný charakter a týkajú sa počítača alebo siete. Súhlasíte s tým, že spoločnosť Nuance môže takto postupovať. Ak modifikujete hardvér počítača alebo softvér, môže sa od vás vyžadovať opätovná aktivácia softvéru. 

UPOZORNENIA.  Na základe uváženia spoločnosti Nuance môže softvér obsahovať komponent, ktorý bude automaticky aktivovať internetový prehľadávač a pokúsi sa prostredníctvom Internetu pripojiť na webovú lokalitu spravovanú spoločnosťou Nuance, ktorá obsahuje informácie a upozornenia súvisiace so softvérom. Toto pripojenie je možné vytvoriť pomocou internetových pripojení a telefónnych liniek, ktoré spravujete vy. Prostredníctvom tohto internetového pripojenia môžete dostávať oznámenia týkajúce sa softvéru alebo iné informácie. Inštaláciou softvéru na vašom počítači súhlasíte s tým, že softvér vyvolá pripojenie prostredníctvom Internetu na webovú lokalitu spoločnosti Nuance, použije vaše prostriedky na pripojenie na túto webovú lokalitu, ako aj s tým, že prostredníctvom tohto internetového pripojenia budete dostávať oznámenia o softvéri a ďalšie informácie.

OBMEDZENIA. S výnimkou prípadov, kedy je to výslovne povolené v tejto zmluve, držiteľ licencie nesmie: (a) reprodukovať ani kopírovať žiadnu časť softvéru, (b) modifikovať ani vytvárať diela odvodené od tohto softvéru vrátane prekladu alebo lokalizácie, (c) dekompilovať, disasemblovať, spätne prekladať, ani iným spôsobom sa pokúsiť odvodiť zdrojový kód softvéru, (d) redistribuovať, zaťažiť dlhom, predať, prenajať, poskytnúť na lízing, poskytnúť licencie alebo inak previesť práva na používanie softvéru, (e) odstrániť alebo zmeniť ochrannú  známku, logo, upozornenie o ochranných známkach alebo iné upozornenia o vlastníckych právach, legendy, symboly alebo štítky v softvéri, (f) bez predchádzajúceho písomného súhlasu spoločnosti Nuance (ktorý môže byť udelený alebo odmietnutý na základe vlastného uváženia spoločnosti Nuance): (a) poskytovať servisné služby pomocou softvéru, ani (b) inak vstúpiť do zmluvného vzťahu s treťou stranou za účelom používania softvéru v mene tretej strany s primárnym cieľom vyhnúť sa záväzku tretej strany zakúpiť si licenciu na softvér, (g) kopírovať tlačené materiály dodávané so softvérom. Vo vzťahu držiteľa licencie a spoločnosti Nuance sa akékoľvek zmeny, modifikácie alebo diela odvodené od softvéru stávajú výlučným vlastníctvom spoločnosti Nuance.

UKONČENIE. Bez  záväzkov vo vzťahu k iným právam môže spoločnosť Nuance ukončiť platnosť tejto zmluvy, ak držiteľ licencie poruší niektorú z podmienok zmluvy. Po ukončení platnosti je držiteľ licencie povinný zničiť všetky kópie softvéru. 

VLASTNÍCKE PRÁVA. Názov, vlastnícke práva a práva duševného vlastníctva v softvéri zostávajú vlastníctvom spoločnosti Nuance a jej dodávateľov alebo poskytovateľov licencií. Držiteľ licencie súhlasí s týmito vlastníckymi právami a právami duševného vlastníctva a nepodnikne žiadne kroky, ktoré by nejakým spôsobom ohrozovali, obmedzovali alebo zasahovali do vlastníckych práv spoločnosti Nuance, jej dodávateľov a poskytovateľov licencií týkajúcich sa softvéru. Softvér je chránený zákonmi o autorských právach, ďalšími zákonmi o duševnom vlastníctve a medzinárodnými zmluvami. 

ODMIETNUTIE ZÁRUKY. SOFTVÉR (VRÁTANE AKEJKOĽVEK SÚVISIACEJ DOKUMENTÁCIE) SA POSKYTUJE "TAK AKO JE", BEZ ZÁRUKY AKÉHOKOĽVEK DRUHU VRÁTANE, ALE NIE VÝHRADNE, ZÁRUKY NA JEHO BEZCHYBNOSŤ, ZÁRUKY OBCHODOVATEĽNOSTI, VHODNOSTI NA KONKRÉTNY ÚČEL ALEBO ZÁRUKY NEPORUŠENIA CUDZÍCH PRÁV. VŠETKY RIZIKÁ SÚVISIACE S KVALITOU A VÝKONOM SOFTVÉRU NESIE DRŽITEĽ LICENCIE. AK SA ZISTÍ AKÝKOĽVEK NEDOSTATOK SOFTVÉRU, VŠETKY NÁKLADY NA SERVIS A OPRAVU NESIE DRŽITEĽ LICENCIE, A NIE SPOLOČNOSŤ NUANCE, JEJ DODÁVATELIA, POSKYTOVATELIA LICENCIÍ ALEBO PREDAJCOVIA. TOTO ODMIETNUTIE ZÁRUKY TVORÍ ZÁKLADNÚ ČASŤ TEJTO ZMLUVY. používanie softvéru je povolené len v rozsahu, ako je to uvedené v tomto odmietnutí záruky. niektoré štáty alebo jurisdikcie nepovoľujú vylúčenie implicitných záruk alebo obmedzení trvania implicitnej záruky, preto sa vyššie uvedené obmedzenia nemusia na vás vzťahovať.

OBMEDZENIE ZODPOVEDNOSTI. V MAXIMÁLNOM ZÁKONNOM ROZSAHU SPOLOČNOSŤ NUANCE, JEJ DODÁVATELIA ALEBO POSKYTOVATELIA LICENCIÍ V ŽIADNOM PRÍPADE NEZODPOVEDAJÚ ZA AKÉKOĽVEK NEPRIAME, ZVLÁŠTNE, NÁHODNÉ ALEBO NÁSLEDNÉ ŠKODY VYPLÝVAJÚCE Z POUŽÍVANIA ALEBO NEMOŽNOSTI POUŽÍVANIA SOFTVÉRU VRÁTANE, ALE NIE VÝHRADNE, ŠKÔD VYPLÝVAJÚCICH ZO STRATY DOBRÉHO MENA, ZASTAVENIA PRÁC, ZLYHANIA ALEBO CHYBNÉHO FUNGOVANIA POČÍTAČOV A INÝCH KOMERČNÝCH ŠKÔD ALEBO STRÁT, A TO AJ V PRÍPADE, AK BOLI UPOZORNENÍ NA MOŽNOSŤ TAKÝCHTO ŠKÔD A BEZ OHĽADU NA ZÁKONNÚ ALEBO PRÁVNU TEÓRIU (ZMLUVA, HMOTNÉ PRÁVO ALEBO INÉ), Z KTOREJ NÁROK NA NÁHRADU ŠKODY VYCHÁDZA. ZODPOVEDNOSŤ SPOLOČNOSTI NUANCE, JEJ DODÁVATEĽOV A POSKYTOVATEĽOV LICENCIÍ V ŽIADNOM PRÍPADE A V RÁMCI ŽIADNEHO USTANOVENIA TEJTO ZMLUVY V CELKOVOM SÚHRNE NEPRESIAHNE CELKOVÚ ČIASTKU POPLATKOV, KTORÉ DRŽITEĽ LICENCIE ZAPLATIL ZA TÚTO LICENCIU (AK EXISTUJÚ), S VÝNIMKOU ÚMRTIA ALEBO ZRANENIA OSOBY SPÔSOBENÉHO NEDBALOSŤOU SPOLOČNOSTI NUANCE V ROZSAHU, V AKOM PLATNÉ ZÁKONY ZAKAZUJÚ OBMEDZENIE TÝKAJÚCE SA ŠKÔD V TAKÝCHTO PRÍPADOCH. NIEKTORÉ JURISDIKCIE NEPOVOĽUJÚ VYLÚČENIE ALEBO OBMEDZENIE NÁHODNÝCH ALEBO NÁSLEDNÝCH ŠKÔD, PRETO TOTO VYLÚČENIE A OBMEDZENIE NEMUSÍ PLATIŤ. 

RIADENIE EXPORTU. Držiteľ licencie sa zaväzuje dodržiavať zákony, obmedzenia a predpisy pre export platné v Spojených štátoch amerických alebo v zahraničných agentúrach a úradoch. Zaväzuje sa, že nebude exportovať ani reexportovať softvér v rozpore s takýmito obmedzeniam, zákonmi alebo predpismi alebo bez všetkých potrebných schválení. 

VLÁDA USA – KONCOVÍ POUŽÍVATELIA. Táto časť sa vzťahuje na všetky nákupy softvéru vládou alebo pre vládu Spojených štátov amerických (vláda) alebo ľubovoľným hlavným zmluvným dodávateľom alebo subdodávateľom (na akejkoľvek úrovni) v rámci kontraktu, grantu, zmluvy o spolupráci alebo inej činnosti vo vzťahu s vládou. Akceptovaním dodávky softvéru vláda súhlasí, že tento softvér je "komerčným" počítačovým softvérom, na ktorý sa vzťahujú predpisy o nákupe platné pre obstarávanie. Podmienky tejto zmluvy sa vzťahujú na používanie a zverejňovanie softvéru vládou a rušia akékoľvek podmienky iných zmlúv, ktoré sú v rozpore s touto zmluvou. Ak táto zmluva nespĺňa požiadavky vlády alebo nie je v súlade s federálnym zákonom Spojených štátov amerických, vláda súhlasí s vrátením softvéru, a to bez jeho použitia, spoločnosti Nuance. Nasledujúce doplňujúce vyhlásenie sa vzťahuje len na akvizície podliehajúce zákonu DFARS, časti 227.4 (október 1988): Obmedzené práva – Používanie, kopírovanie a sprístupňovanie vládou podlieha obmedzeniam uvedeným v odseku (c)(1)(ii) klauzuly o právach na technické dáta a počítačový softvér zákona DFARS 252.227-7013 (október 1988).  V prípade zmeny alebo nahradenia ktoréhokoľvek z vyššie uvedených nariadení pre vládne úrady platí zodpovedajúce nové nariadenie. 

VŠEOBECNÉ. Táto zmluva ustanovuje úplnú dohodu medzi stranami týkajúcu sa predmetu tohto dokumentu.  Túto zmluvu je možné zmeniť len písomným dokumentom podpísaným oboma stranami. S výnimkou rozsahu, ak nejaký existuje, požadovaného platnými zákonmi sa táto zmluva riadi zákonmi štátu Massachusetts, Spojené štáty americké, vylučujúc kolíziu ustanovení zákona. Ak nie je písomne dohodnuté inak, všetky spory súvisiace s touto zmluvou (s výnimkou sporov týkajúcich sa práv duševného vlastníctva spoločnosti Nuance, jej poskytovateľov licencií alebo dodávateľov) podliehajú záverečnému a záväznému rozhodnutiu arbitráže v meste Boston, Massachusetts, Spojené štáty americké, pod záštitou jedného arbitra v súlade s platnými pravidlami obchodnej arbitráže Americkej arbitrážnej asociácie (American Arbitration Association). Porazená strana hradí všetky náklady spojené s arbitrážnym konaním. Táto zmluva nepodlieha konvencii OSN o medzinárodnom predaji tovaru (CISG). Ak súd vykonávajúci súdnu právomoc prehlási akékoľvek ustanovenie tejto zmluvy za nezákonné alebo nevymáhateľné, toto ustanovenie bude pozmenené v rozsahu potrebnom na dosiahnutie jeho vymáhateľnosti bez toho, aby stratilo svoj účel, alebo bude z tejto zmluvy odstránené, ak takáto úprava nie je možná, pričom ostatné ustanovenia tejto zmluvy zostanú naďalej v plnej platnosti a účinnosti. Smerodajným jazykom tejto zmluvy je angličtina. Držiteľ licencie súhlasí s tým, že bude niesť všetky náklady spojené s prekladom, ak nejaké existujú. Ak držiteľ licencie získal preklad zmluvy v inom jazyku, tento preklad bol poskytnutý výhradne ako služba držiteľovi licencie. Upustenie od akejkoľvek podmienky tejto zmluvy jednou zo zmluvných strán alebo porušenie podmienky zmluvy neznamená jej zrušenie alebo následné neplnenie, a to v každom jednom prípade. Ustanovenia tejto zmluvy, ktoré vyžadujú alebo uvádzajú plnenie po uplynutí platnosti alebo ukončení tejto zmluvy, sú vykonávateľné bez ohľadu na toto uplynutie platnosti alebo ukončenie. Držiteľ licencie nesmie postúpiť alebo inak previesť pôsobením práva alebo iným spôsobom túto zmluvu, ani práva alebo povinnosti uvedené v tomto dokumente, s výnimkou prevodu nadobúdateľovi majetku držiteľa licencie v prípade fúzie alebo predaja celého majetku držiteľa licencie alebo jeho podstatnej časti danému nadobúdateľovi. Táto zmluva je záväzná a je účinná v prospech strán, ich nástupcov a nadobúdateľov. Vzťah medzi spoločnosťou Nuance a držiteľom licencie je vzťahom nezávislých zmluvných dodávateľov. Držiteľ licencie ani jeho zástupcovia nemajú žiadnu právomoc nijakým spôsobom zaväzovať spoločnosť Nuance. Ak na základe tejto zmluvy vznikne spor, víťazná strana bude odškodnená druhou stranou za všetky právne poplatky a náklady spojené s týmto sporom. Nadpisy častí tejto zmluvy sú použité len na účely prehľadnosti a nemajú žiadnu dôležitú funkciu. Spoločnosť Nuance môže použiť meno držiteľa licencie v zozname zákazníkov alebo v komuniké vydanom spoločnosťou Nuance v súvislosti s udeľovaním licencií pre softvér. 

DRŽITELIA LICENCIÍ MIMO USA. Ak sa držiteľ licencie nachádza mimo územia USA, platia ustanovenia v tejto časti. (a) Les parties aux présentés confirment leur volonté que cette convention de meme que tous les documents y compris tout avis qui s’y rattaché, soient redigés en langue anglaise. (Preklad: "Strany sa zaväzujú, že táto zmluva a všetky súvisiace dokumenty sú a zostanú v anglickom jazyku.") (b) Držiteľ licencie zodpovedá za dodržiavanie miestnych zákonov v príslušnej jurisdikcii, ktoré môžu mať vplyv na jeho právo importovať, exportovať alebo používať softvér. Držiteľ licencie prehlasuje, že sa podrobil nariadeniam alebo registračným procedúram požadovaným platnými zákonmi na zabezpečenie vykonávateľnosti tejto licencie.

Copyright © 2007 Nuance Communications, Inc. Všetky práva vyhradené. Nuance a logo spoločnosti Nuance sú ochranné známky alebo registrované ochranné známky spoločnosti Nuance Communications, Inc. alebo jej pobočiek v Spojených štátoch amerických alebo v iných krajinách.

